L'empresa Urban Planet instal·larà un parc d'oci en el centre comercial Vidanova Parc
02 de febrer 2018

![](/media/qsqnmn03/96-dsc_0056_cuerpo1.jpg)  
  

L'Equip de Govern es va reunir ahir amb l'empresa Urban Planet, la qual instal·larà un parc multiaventures en el centre comercial Vidanova Parc. Es tracta d'una empresa dedicada a l'esport i a l'oci familiar, i que construirà un complex d'oci de 4.300 metres quadrats per fer activitats esportives. Es preveu que l’espai d’oci esportiu òbriga a la fi del pròxim mes de setembre.

A la reunió van assistir els regidors d'Activitats, Guillermo Sampedro; de Promoció Econòmica, Miguel Chover; d'Hisenda i de Contractació, Pepe Gil; l'alcalde de Sagunt, Quico Fernández, que es va incorporar més tard; el portaveu del grup Lar, que és propietari de Vidanova Parc, i representants d’Urban Planet.

L'empresa invertirà en este parc multiaventures un total de 2’5 milions d'euros. Està previst que este centre done treball a un total d'entre 25 i 35 treballadors, amb previsió d'augment de contractacions per als caps de setmana, segons la demanda. Per este motiu, el departament de Promoció Econòmica de l'Ajuntament de Sagunt està tramitant un conveni amb l'empresa per tal de gestionar les futures contractacions, amb la intenció que la gran majoria d'estes vaja destinada a veïns del municipi.

Està previst que el parc d'oci d’Urban Planet siga una de les locomotores principals de Vidanova Parc, ja que, segons l'empresa, no hi ha res similar en tota la Comunitat Valenciana, ni per grandària, ni per varietat. A pesar que l'empresa té un altre parc instal·lat a Alacant, es preveu que este siga el doble de gran. Així, dels més de 20 centres instal·lats a Espanya i Portugal, el centre de Sagunt serà el més gran de tot el país.

Entre els servicis que oferirà l'empresa destaca una bolera, una ludoteca, zona infantil, rocòdroms, tirolines, passarel·les, llits elàstics olímpics i trampolins. En definitiva, un parc multiaventures que pretén cobrir les demandes d'oci per a xiquets, adolescents, adults i també la tercera edat. A més, este parc també comptarà amb classes de fitness, activitats per a escoles d'estiu, empreses, així com una zona de celebracions per a celebrar festes i aniversaris.​

*   [](http://www.facebook.com/sharer.php?u=https://aytosagunto.es/va/actualitat/l-empresa-urban-planet-instal-larà-un-parc-d-oci-en-el-centre-comercial-vidanova-parc/ "Facebook")
*   [](http://twitter.com/share?url=https://aytosagunto.es/va/actualitat/l-empresa-urban-planet-instal-larà-un-parc-d-oci-en-el-centre-comercial-vidanova-parc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-empresa-urban-planet-instal-larà-un-parc-d-oci-en-el-centre-comercial-vidanova-parc/ "Linked In")
*   [](mailto:?body=https://aytosagunto.es/va/actualitat/l-empresa-urban-planet-instal-larà-un-parc-d-oci-en-el-centre-comercial-vidanova-parc/)